钦定古今图书集成/明伦汇编/氏族典/第335卷 > 刘炫
## 钦定古今图书集成/明伦汇编/氏族典/第335卷 > 刘炫

按《隋书刘炫传》：“炫字光伯，河间景城人也。少以聪敏
见称。周武帝平齐，瀛州刺史宇文亢引为户曹从事，
以吏干知名。奉敕与王劭同修国史，俄直门下省，以
待顾问。又除殿内将军。时牛弘奏请购求天下遗逸
之书，炫遂伪造书百馀卷，题为《连山易》《鲁史记》等，录
上送官，取赏而去。后有人讼之，坐除名，归于家，以教”
授为务。太子勇闻而召之。既至京师，敕令事蜀王秀。
及蜀王废，与诸儒修定《五礼》，授旅骑尉。杨达举炫博
学有文章，射策高第，除太学博士。岁馀，以品卑去任，
归河间。于时群盗蜂起，经籍道息，炫与妻子声问断
绝，其门人多随盗贼。哀炫穷乏，诣郡城下索炫，郡官
乃出，炫与之。未几，贼为官军所破，炫饥饿无所依，冻
馁而死。